PMIndiaData/PMIndiaSum huggingface dataset:
प्रधानमंत्री ने लोकमान्य बाल गंगाधर तिलक को उनकी जन्म जंयती पर नमन किया

प्रधानमंत्री श्री नरेन्द्र मोदी ने लोकमान्य बाल गंगाधर तिलक को उनकी जन्म जंयती पर नमन किया। प्रधानमंत्री ने कहा,”महान बाल गंगाधर तिलक ने अनेक लोगों को स्वतंत्रता संघर्ष में स्वयं को समर्पित करने के लिए प्रेरित किया। मैं लोकमान्य महान बाल गंगाधर तिलक को उनकी जन्म जंयती पर नमन करता हूं।’ लोकमान्य तिलक के प्रयासों ने लोगों में गर्व और आत्मविश्वास के भाव को पैदा किया। गर्व और आत्मविश्वास के इस भाव ने भारत के इतिहास को बनाने में महत्वपूर्ण योगदान दिया है।”
मंत्रिमंडल ने पुलिस प्रशिक्षण एवं विकास में भारत और अफगानिस्‍तान के बीच तकनीकी सहयोग पर द्विपक्षीय समझौता ज्ञापन पर मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने पुलिस प्रशिक्षण एवं विकास में भारत और अफगानिस्‍तान के बीच तकनीकी सहयोग पर द्विपक्षीय समझौता ज्ञापन पर मंजूरी प्रदान कर दी है। इस समझौता ज्ञापन से अफगानिस्‍तान राष्‍ट्रीय पुलिस के क्षमता निर्माण और क्षेत्र के सुरक्षा तंत्र में सुधार लाने में मदद मिलेगी। समझौता ज्ञापन पर हस्‍ताक्षर करने की तिथि से 5 वर्ष की अवधि के लिए इस शर्त पर मंजूरी प्रदान की गई है कि इसे आगे पांच वर्षों के लिए बढ़ाया जा सकेगा जिसमें आगे कोई परिवर्तन अथवा संशोधन नहीं किया जाएगा। पृष्‍ठभूमि भारत और अफगानिस्‍तान के मैत्रीपूर्ण संबंध हैं और अफगानिस्‍तान राष्‍ट्रीय पुलिस के पुलिस कार्मिक भारत के विभिन्‍न प्रशिक्षण संस्‍थानों में प्रशिक्षण के लिए आते हैं। भारत और अफगानिस्‍तान अक्‍टूबर,2011 में दोनों देशों के बीच ‘नीतिगत साझेदारी के लिए करार’ पर पहले ही हस्‍ताक्षर कर चुके हैं। आंतरिक मामलों के मंत्रालय, अफगानिस्‍तान, संयुक्‍त राष्‍ट्र विकास कार्यक्रम (यूएनडीपी), अफगानिस्‍तान और पुलिस अनुसंधान एवं विकास ब्‍यूरो (बीपीआरडी) गृह मंत्रालय के प्रतिनिधियों के बीच अक्‍टूबर, 2016 में एक बैठक हुई थी और अफगानिस्‍तान के प्रतिनिधिमंडल ने पुलिस प्रशिक्षण, पुलिस विकास, कानून प्रवर्तन, अफगानिस्‍तान में कानून सम्‍मत राज्‍य को मजबूत करने तथा दीर्घकालिक सहयोग के निर्माण के लिए भारत से सहायता के लिए शिक्षा-इच्‍छा व्‍यक्‍त की थी। इस सहयोग को आगे बढ़ाने के दृष्टिगत राजनयिक माध्‍यमों से इस समझौता ज्ञापन पर संयुक्‍त रूप से सहमति बनी है।
प्रधानमंत्री ने वाराणसी में आयोजित सामाजिक आधिकारिता शिविर में जरूरत के कई सामान व सहायक उपकरण वितरित किए और महामना एक्सप्रेस को हरी झंडी दिखाई

प्रधानमंत्री श्री नरेन्द्र मोदी ने आज वाराणसी में आयोजित एक सामाजिक आधिकारिता शिविर में शिरकत की और जरूरत के कई तरह के सामान व सहायक उपकरण वितरित किए। वितरित किए जाने वाले जरूरत के सामान में सिलाई मशीन, ब्रेल किट, हियरिंग एड और अन्य कई तरह के स्मार्ट उपकरण शामिल थे। लाभार्थियों में दिव्यांग और विधवाएं शामिल थे। इस अवसर पर बोलते हुए श्री नरेन्द्र मोदी ने अपने उस भाषण को याद किया जो कि उन्होंने प्रधानमंत्री पद की शपथ लेने से भी पहले दिया था। इसमें उन्होंने कहा था कि सरकार गरीबों और निचले तबके के लोगों की सेवा के प्रति समर्पित रहेगी। उन्होंने कहा कि केंद्र सरकार ने इस दिशा में कई महत्वपूर्ण कदम उठाए हैं। उन्होंने कहा कि वाराणसी में लगा ये कैंप देश भर में लगे उन 1800 कैंपों में से एक है जो कि उनकी सरकार ने सत्ता में आने के बाद से लगाए हैं। ये संख्या पिछली सरकार की तुलना में कहीं ज्यादा है। उन्होंने कहा कि कैंप लगाने से जरूरी सामान व सहायक उपकरणों के वितरण की गतिविधियों में बिचौलिए खत्म हो गए हैं। प्रधानमंत्री ने कहा कि उन पर निजी हमले हो रहे हैं, क्योंकि बिचौलियों को खत्म किया जा रहा है और शासन व्यवस्था को दुरुस्त बनाया जा रहा है। उन्होंने कहा कि इस तरह के हमले उन्हें उनके गरीबों और कमजोर तबकों की सेवा के मार्ग से विचलित नहीं कर पाएंगे प्रधानमंत्री ने रोजमर्रा में ‘विकलांग’ की जगह ‘दिव्यांग’ शब्द के इस्तेमाल का भी जिक्र किया। उन्होंने कहा कि फोकस उनकी विकलांगता पर नहीं बल्कि उनमें मौजूद उन असाधारण क्षमताओं पर होगा जिनसे वह धन्य हैं। प्रधानमंत्री ने अपनी सरकार के दिव्यागों को आसानी से सुलभ कराने वाले सुगम्य भारत अभियान के बारे में भी बात की। उन्होंने आधुनिक यात्री सुविधाओं से युक्त महामना एक्सप्रेस ट्रेन को हरी झंडी दिखाई और इसकी शुरुआत के लिए रेलवे को बधाई भी दी। प्रधानमंत्री ने इस कार्यक्रम में शामिल होने आ रहे लोगों की बस के हादसे का शिकार हो जाने का भी जिक्र किया। उन्होंने कहा कि मंत्री और अधिकारी फौरन अस्पताल की ओर रवाना हुए और घायलों की अच्छी तरह देखभाल की जा रही है। उन्होंने उन लोगों से भी मुलाकात की जिन्हें मामूली चोटें आई थीं और जो हादसे के बावजदू कार्यक्रम में आए थे।
प्रधानमंत्री ने आयुष्मान भारत योजना को शुरू करने की तैयारी की समीक्षा की

प्रधानमंत्री श्री नरेन्द्र मोदी ने सोमवार को केंद्रीय बजट में घोषित की गई राष्ट्रीय स्वास्थ्य सुरक्षा योजना “आयुष्मान भारत” की शुरुआत करने की तैयारियों की समीक्षा की। प्रधानमंत्री श्री नरेन्द्र मोदी ने दो घंटे से अधिक चली उच्चस्तरीय बैठक में इस योजना को लेकर अब तक हुए काम के लिए प्रधानमंत्री कार्यालय, स्वास्थ्य एवं परिवार कल्याण मंत्रालय और नीति आयोग के अधिकारियों की सराहना की। इस योजना के तहत हर परिवार को 5 लाख रुपये का स्वास्थ्य कवर प्रदान किया जाएगा। इस योजना के अंतर्गत संपूर्ण भारत में 10 करोड़ से अधिक गरीब और कमजोर परिवारो को लाभांवित करने का लक्ष्य निर्धारित किया गया है। प्रधानमंत्री श्री नरेन्द्र मोदी ने स्वास्थ्य और कल्याण केंद्रों के माध्यम से व्यापक प्राथमिक स्वास्थ्य देखभाल की तैयारी की भी समीक्षा की। प्रधानमंत्री श्री मोदी ने अधिकारियों से श्रेष्ठ और लक्षित योजना के प्रति काम करने का अनुरोध किया जिससे समाज के गरीब और कमजोर वर्गों को लाभ पहुंचाया जा सके।
प्रधानमंत्री का प्रगति के माध्यम से संवाद

प्रधानमंत्री श्री नरेन्द्र मोदी ने आज सक्रिय शासन संचालन तथा योजनाओं को समय से लागू करने के लिए आईसीटी आधारित मल्टी मोडल मंच प्रगति के माध्यम से 11वें संवाद की अध्यक्षता की। प्रधानमंत्री ने लोकशिकायतों को देखने और उनका समाधान निकालने की दिशा में हुई प्रगति की समीक्षा की। श्री नरेन्द्र मोदी ने अधिकारियों से इस संबंध में काम में और तेजी लाने का आग्रह करते हुए कहा कि शिकायत निवारण लोकतंत्र के बड़े पहलुओं में से एक है। उन्होंने एक महीने के अंदर ध्यान केन्द्रित करने की जरूरत बताई ताकि अपवादों को छोड़कर शिकायतों का समाधान 60 दिनों के अंदर हो सके। उन्होंने बड़े अधिकारियों से कहा कि वे इस मामले में हस्तक्षेप करें। प्रधानमंत्री ने सड़क, रेल तथा तेल क्षेत्र में प्रमुख अवसंरचना परियोजनाओं की समीक्षा की। यह परियोजनाएं मध्य प्रदेश, छत्तीसगढ़, हरियाणा, राजस्थान, गुजरात, महाराष्ट्र, कर्नाटक, उत्तर प्रदेश, बिहार और झारखण्ड में हैं। कारोबारी सहजता की दिशा में हुई प्रगति की समीक्षा करते हुए श्री नरेन्द्र मोदी ने कहा कि राज्यों ने निवेश के लिए अच्छी प्रगति की है। उन्होंने गति को तेज करने तथा सार्थक माहौल बनाने के लिए निरंतर प्रयास करने पर बल दिया। प्रधानमंत्री ने डिजिटल इंडिया के अंतर्गत मिशन मोड परियोजनाओं के बारे में पूछा। जमीन के रिकार्डों के डिजिटीकरण की समीक्षा करते हुए प्रधानमंत्री ने कहा कि जल्द से जल्द सभी भूमि रिकार्डों को आधार से जोड़ा जाना चाहिए। उन्होंने कहा कि प्रधानमंत्री फसल बीमा योजना के सफल क्रियान्वयन की निगरानी करना अत्यंत महत्वपूर्ण है। इलेक्ट्रानिक रूप से नागरिक केन्द्रित सेवाओं की प्रगति के बारे में प्रधानमंत्री ने कहा कि पूरे देश में जिलास्तर पर इस बात की व्यापक समीक्षा होनी चाहिए कि कितनी सेवाएं ऑनलाइन हो गई हैं। सामाजिक क्षेत्र के बारे में प्रधानमंत्री ने विधवा पेंशन कार्यक्रम की स्थिति का मूल्यांकन किया। उन्होंने कुष्ट रोग उन्मूलन की दिशा में हुई प्रगति की भी समीक्षा की।
प्रधानमंत्री ने तमिलनाडु में बाढ़ प्रभावित इलाकों का हवाई सर्वेक्षण किया

1000 करोड़ रुपये की राहत तत्‍काल देने की घोषणा की। प्रधानमंत्री श्री नरेन्द्र मोदी ने विनाशकारी बाढ़ से उपजे हालात का जायजा लेने के लिए आज चेन्नई का दौरा किया। प्रधानमंत्री ने तमिलनाडु में चेन्नई, कांचीपुरम और तिरुवल्लूर जिलों के बाढ़ प्रभावित क्षेत्रों का हवाई सर्वेक्षण किया। उन्‍होंने तमिलनाडु की मुख्यमंत्री सुश्री जयललिता के साथ ताजा स्थिति पर चर्चा की। बाद में प्रधानमंत्री ने कहा, “मैंने बेहद भारी वर्षा के कारण हुए नुकसान और विपत्ति को खुद अपनी आंखों से देखा है। भारत सरकार इस मुश्‍कि‍ल घड़ी में तमिलनाडु की जनता के साथ खड़ी है। मैंने भारत सरकार द्वारा तमिलनाडु सरकार को बतौर राहत 1,000 करोड़ रुपये तत्काल जारी करने का निर्देश दिया है, ताकि वहां तुरंत राहत पहुंचाई जा सके। यह 940 करोड़ रुपये की उस राशि के अलावा है, जिसे पहले ही जारी किया जा चुका है।”
प्रधानमंत्री ने पहलवान दिव्या को बर्मिंघम राष्ट्रमंडल खेल, 2022 में महिलाओं की 68 किलोग्राम कुश्ती में कांस्य पदक जीतने पर शुभकामनाएं दीं

प्रधानमंत्री श्री नरेन्द्र मोदी ने पहलवान दिव्या को बर्मिंघम राष्ट्रमंडल खेल, 2022 में महिलाओं की 68 किलोग्राम कुश्ती में कांस्य पदक जीतने पर शुभकामनाएं दी हैं। प्रधानमंत्री ने ट्वीट किया; "भारत के पहलवान उत्कृष्ट हैं और यह सीडब्ल्यूजी में स्पष्ट रूप से परिलक्षित हो रहा है। @DivyaWrestler के कांस्य पदक जीतने पर गर्व है। यह उपलब्धि आने वाली पीढ़ियों की यादों में संजोई रहेगी। भविष्य के प्रयासों के लिए उन्हें शुभकामनाएं। India’s wrestlers are outstanding and this is clearly reflecting in the CW 5, 2022
प्रधानमंत्री ने प्रोफेसर भालचंद्र नेमाडे को 50वें ज्ञानपीठ पुरस्‍कार से सम्‍मानित किया

प्रधानमंत्री श्री नरेंद्र मोदी ने आज भारत की प्रगति की कुंजी के रूप में बुद्धि (सरस्‍वती) और समृद्धि (लक्ष्‍मी) के संयोग पर बल दिया। प्रोफेसर भालचंद्र नेमाडे को 50वें ज्ञानपीठ पुरस्‍कार से सम्‍मानित करने के बाद प्रधानमंत्री ने कहा कि रचनात्‍मक लेखन में अनेक पीढि़यों के जीवन का स्‍पर्श करने की क्षमता है। उन्‍होंने दुहराया कि आज विश्‍व के समक्ष ग्‍लोबल वार्मिंग और जलवायु परिवर्तन की समस्‍याओं का समाधान वेदों में ढूंढा जा सकता है। प्रोफेसर भालचंद्र नेमाडे के लेखन की प्रशंसा करते हुए प्रधानमंत्री ने श्री अरविंदो से उनके दृष्टिकोण की तुलना की। उन्‍होंने कहा कि प्रोफेसर नेमाडे का लेखन अनेक पीढि़यों को प्रेरित करेगा। प्रधानमंत्री ने बल दिया कि साहित्‍य प्रौद्योगिकी के वर्तमान युग में बेहद महत्‍वपूर्ण है। प्रधानमंत्री ने पुस्‍तकों और पढ़ने में घट रही रूचि पर खेद प्रकट किया। उन्‍होंने कहा कि लोगों को अपने घरों में पुस्‍तकों के लिए खास जगह रखनी चाहिए। उन्‍होंने वान्‍चे गुजरात (पढ़े गुजरात) पहल का उल्‍लेख किया जो उन्‍होंने गुजरात के मुख्‍यमंत्री रहते हुए आरंभ की थी।
प्रधानमंत्री ने राष्ट्रमंडल खेल, 2022 में पुरुषों की लंबी कूद में रजत पदक जीतने पर एम. श्रीशंकर को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल, 2022 में पुरुषों की लंबी कूद में रजत पदक जीतने पर एम. श्रीशंकर को बधाई दी है। एक ट्वीट में प्रधानमंत्री ने कहा; "सीडब्ल्यूजी में एम श्रीशंकर का रजत पदक विशेष है। दशकों बाद भारत ने राष्ट्रमंडल खेल में पुरुषों की लंबी कूद में पदक जीता है। उनका प्रदर्शन भारतीय एथलेटिक्स के भविष्य के लिए शुभ संकेत है। उन्हें बधाई। आने वाले समय में वे और अच्छा प्रदर्शन करते रहें।
प्रधानमंत्री ने छत्‍तीसगढ़ के मुख्‍यमंत्री के साथ एक उच्‍चस्‍तरीय बैठक में राज्‍य में सूखे और पानी की कमी की स्थिति का जायजा लिया

प्रधानमंत्री श्री नरेन्‍द्र मोदी ने आज यहां छत्‍तीसगढ़ के कुछ हिस्‍सों में सूखे और पानी की कमी का जायजा लेने के लिए एक उच्‍चस्‍तरीय बैठक की अध्‍यक्षता की। बैठक में छत्‍तीसगढ़ के मुख्‍यमंत्री डॉ. रमन सिंह उपस्थित थे। बैठक में केंद्र सरकार और छत्‍तीसगढ़ के वरिष्‍ठ अधिकारियों ने भी हिस्‍सा लिया। राज्‍य के बकाए को समायोजित करने के बाद राष्‍ट्रीय आपदा राहत कोष (एनडीआरएफ) के तहत राज्‍य को 835.695 करोड़ रुपये जारी किए गए हैं। यह धनराशि वर्ष 2015-16 के लिए राज्‍य आपदा राहत कोष (एसडीआरएफ)के केंद्रीय हिस्से के रूप में राज्य को जारी किए गए 249.725 करोड़ रुपये के अतिरिक्‍त है। वर्ष 2016-17 के लिए राज्‍य आपदा राहत कोष की पहली किस्‍त के तौर पर 94.875 करोड़ रुपये की अतिरिक्‍त धनराशि भी जारी की गई है। छत्‍तीसगढ़ के मुख्‍यमंत्री ने राज्‍य द्वारा जल संरक्षण के लिए उठाए गए कदमों की जानकारी दी। इन उपायों में 8055 जल स्रोतों और तालाबों के पानी को शुद्ध करना, 44,181 नए सिंचाई तालाबों का निर्माण तथा भू-जल रीचार्ज करने के लिए 9851 संरचनाओं का निर्माण शामिल है। राज्‍य द्वारा शुरू किए जाने वाले सूखा राहत कार्यों में प्रत्‍येक गांव में पेय जल और खाद्यान की व्‍यवस्‍था शामिल है। मुख्‍यमंत्री ने कहा कि प्रत्‍येक पंचायत में एक क्विंटल चावल का भंडारण किया गया है ताकि गांव में कोई भूखा न रहे। राज्‍य सिंचाई योजनाएं बनाने और वाटरशेड की निशानदेही करने के लिए दूरसंवेदी तकनीक का इस्‍तेमाल कर रहा है। मुख्‍यमंत्री ने 14वें वित्‍त आयोग की सिफारिशों को लागू करने के लिए प्रधानमंत्री को धन्‍यवाद दिया। उन्‍होंने कहा कि स्‍थानीय निकायों को जो अतिरिक्‍त कोष उपलब्‍ध कराया गया है उसकी वजह से पाइपों द्वारा जलापूर्ति योजना दोबारा शुरू की गई है। यह योजना कोष की कमी से लंबित थी। अब राज्‍य में पाइपों द्वारा जलापूर्ति की सभी योजनाएं चालू हो गई हैं। मुख्‍यमंत्री ने छोटे बांधों के निर्माण संबंधी राज्‍य की योजना और वनीकरण के प्रयासों के बारे में जानकारी दी। उन्‍होंने 2022 तक कृषि आय को दोगुना करने के लिए राज्‍य की रणनीति का भी खुलासा किया। प्रधानमंत्री ने प्रधानमंत्री फसल बीमा योजना के लिए छत्‍तीसगढ़ द्वारा किए जाने वाले कार्यों की सराहना की। उन्‍होंने कहा कि अन्‍य राज्‍य भी छत्‍तीसगढ़ के मॉडल का अध्‍ययन कर सकते हैं। बैठक केंद्र और राज्‍य द्वारा मिलकर काम करने की प्रतिबद्धता के साथ समाप्‍त हुई।
मंत्रिमंडल ने विदेश मंत्रालय के द्विभाषिया संवर्ग के लिए संयुक्‍त सचिव स्‍तर के दो पदों के सृजन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल समिति ने विदेश मंत्रालय के द्विभाषिया संवर्ग के लिए संयुक्‍त सचिव स्‍तर के दो पदों के सृजन को मंजूरी दे दी है। इस निर्णय से द्विभाषिया संवर्ग की विशेषज्ञता को बढ़ाने में मदद मिलेगी और द्विभाषिया प्रशिक्षण की आवश्‍यकताएं पूरी होंगी। पूरे विश्‍व में भारत सरकार का द्विपक्षीय और बहुपक्षीय आदान-प्रदान तेजी से बढ़ रहा है, इसलिए एक भाषा से दूसरी भाषा में अनुवाद इत्‍यादि की आवश्‍यकताओं में भी तेजी आ रही है। इस उपाय से इन आवश्‍यकताओं को पूरा करने में मदद मिलेगी।
प्रधानमंत्री ने जापान के पूर्व प्रधानमंत्री आबे शिंजो पर हुए हमले पर गहरा दुख व्यक्त किया

प्रधानमंत्री श्री नरेन्द्र मोदी ने जापान के पूर्व प्रधानमंत्री आबे शिंजो पर हुए हमले पर गहरा दुख व्यक्त किया है। प्रधानमंत्री ने ट्वीट किया; "मेरे प्रिय मित्र आबे शिंजो पर हुए हमले से बहुत व्यथित हूं। हमारी संवेदनाएं और प्रार्थनाएं उनके, उनके परिवार और जापान के लोगों के साथ हैं।"
डेनमार्क के प्रधानमंत्री वाइब्रेंट गुजरात सम्मेलन 2019 के लिए भारत की यात्रा पर

डेनमार्क के प्रधानमंत्री श्री लार्स लोएक रासमुसेन वाइब्रेंट गुजरात सम्मेलन 2019 में शामिल होने के लिए 18-19 जनवरी, 2019 तक भारत की यात्रा पर हैं। डेनमार्क सम्मेलन में सहयोगी देश के रूप में भाग ले रहा है। प्रधानमंत्री श्री रासमुसेन के साथ डेनमार्क की कंपनियों का एक उच्चस्तरीय व्यापार प्रतिनिधिमंडल भी सम्मेलन में भाग लेगा। वाइब्रेंट गुजरात सम्मेलन के दौरान 18 जनवरी, 2019 को गांधी नगर में प्रधानमंत्री श्री नरेन्द्र मोदी और प्रधानमंत्री श्री रासमुसेन के बीच द्विपक्षीय बैठक हुई। इसके पहले दोनों प्रधानमंत्रियों की बैठक अप्रैल, 2018 में स्टॉक होम में भारत-नार्डिक सम्मेलन के दौरान हुई थी। बैठक में दोनों राजनेताओं ने द्विपक्षीय बैठक के विभिन्न आयामों पर विचार-विमर्श किया तथा द्विपक्षीय व्यापार और निवेश को बढ़ाने की असीम संभावनाओं पर सहमति व्यक्त की। डेनमार्क कई तकनीकों के संदर्भ में विश्व का अग्रणी देश है। प्रधानमंत्री श्री मोदी ने कहा कि डेनमार्क के पास कौशल है और भारत में संभावनाएं हैं। पूरे विश्व को नई प्रौद्योगिकी की आवश्यकता है। प्रधानमंत्री श्री मोदी ने भारत और डेनमार्क को प्रोत्साहित करते हुए कहा कि दोनों देशों को एक अनुसंधान इकाई स्थापित करनी चाहिए जहां खाद्य सुरक्षा, जल प्रबंधन, जलवायु परिवर्तन, सतत विकास जैसे वैश्विक समस्याओं के समाधान ढूंढे जा सकें। बैठक के दौरान 2 सहमति पत्रों का आदान-प्रदान हुआ। पहला सहमति पत्र भारत के नौवहन मंत्रालय और डेनमार्क के उद्योग, व्यापार और वित्तीय मामलों के मंत्रालय के बीच तथा दूसरा सहमति पत्र पणजी गोवा में अर्बन लिविंग लैब स्थापित करने के लिए इमेजिन पणजी स्मार्ट सिटी डवलेपमैंट लिमिटेड तथा नई दिल्ली स्थित डेनमार्क दूतावास के बीच हुआ। नौवहन, नवीकरणीय ऊर्जा, पर्यावरण, कृषि व खाद्य प्रसंस्करण जैसे क्षेत्रों में लगभग 130 डेनमार्क की कंपनियों ने भारत में निवेश किया है। ये कंपनियां स्मार्ट शहरी विकास और अपशिष्ट से ऊर्जा जैसे क्षेत्रों में विस्तार करना चाहती हैं। यात्रा के दौरान प्रधानमंत्री रासमुसेन 19 जनवरी, 2019 को नई दिल्ली में डेनमार्क सांस्कृतिक संस्थान और डेनमार्क दूतावास के नए भवन का उद्घाटन करेंगे। प्रधानमंत्री रासमुसेन भ्रमण के लिए आगरा भी जायेंगे।
प्रधानमंत्री ने रोहतक में आयोजित राष्‍ट्रीय युवा महोत्‍सव के उद्घाटन समारोह को वीडियो कॉन्‍फ्रेंसिंग के जरिये संबोधित किया

प्रधानमंत्री श्री नरेन्‍द्र मोदी ने आज रोहतक में आयोजित राष्‍ट्रीय युवा महोत्‍सव के उद्घाटन समारोह को वीडियो कॉन्‍फ्रेंसिंग के जरिये संबोधित किया। उन्‍होंने कहा कि स्‍वामी विवेकानंद का जीवन दर्शाता है कि लोग युवावस्‍था में क्‍या हासिल कर सकता है, और उन्‍होंने कहा कि युवा आज जो काम कर रहे हैं वह राष्‍ट्र के भविष्‍य को प्रभावित करेगा। उन्‍होंने खुशी जताई कि इस महोत्‍सव का विषय ‘डिजिटल इंडिया के लिए युवा’ रखा गया है। उन्‍होंने युवाओं से आग्रह किया कि वे नकदीरहित लेनदेन में लोगों का मार्गदर्शन करें। उन्‍होंने कहा कि भ्रष्‍टाचार और कालाधन हमारे देश की प्रगति को बुरी तरह प्रभावित करता है। प्रधानमंत्री ने कहा कि प्रौद्योगिकी के प्रभाव के कारण समय बदल चुका है, और सामूहिकता, संपर्क और रचनात्‍मकता समय की मांग है। उन्‍होंने कहा कि भ्रष्‍टाचार के खिलाफ लड़ाई में युवाओं का समर्थन ने उन्‍हें आश्‍वस्‍त किया है कि देश में एक सकारात्‍मक बदलावा लाना संभव है।
काशी विश्‍वनाथ मंदिर के संदर्भ में प्रधानमंत्री का बयान

प्रधानमंत्री श्री नरेन्‍द्र मोदी ने आज वाराणसी के काशी विश्‍वनाथ मंदिर में पूजा अर्चना की और एक परियोजना के सांकेतिक शिलान्‍यास के बाद वहां उपस्थित लोगों को संबोधित किया। प्रधानमंत्री ने इस अवसर पर कहा कि काशी विश्‍वनाथ धाम परियोजना से जुड़ना उनके लिए ईश्‍वर का आर्शिवाद है। उन्‍होंने परियोजना से जुड़े अधिकारियों को पूरे समर्पण के साथ अपना कार्य करने के लिए बधाई दी। इसके साथ ही उन्‍होंने उनलोगों को बधाई भी दी जिन्‍होंने मंदिर के आसपास स्थिति अपनी जमीन परियोजना के लिए अधिकृत करने की अनुमति दी है। प्रधानमंत्री ने कहा कि काशी विश्‍वनाथ मंदिर ने कई सदियों तक अन्‍याय झेलने के बावजूद अपना अस्तित्‍व बनाए रखा है। उन्‍होंने दो सदी से भी ज्‍यादा समय पहले काशी विश्‍वनाथ मंदिर के पुनरूद्धार के लिए किए गए कार्यों के संदर्भ में रानी अहिल्‍याबाई होल्‍कर का स्‍मरण किया है और उनकी सराहना की। उन्‍होंने कहा कि पिछले कई समय से काशी विश्‍वनाथ मंदिर के आसपास स्थित करीब 40 मंदिरों में अवैध अतिक्रमण हुआ था लेकिन अब इन सबको अतिक्रमण से मुक्‍त करा लिया गया है। प्रधानमंत्री ने कहा कि अब गंगा नदी और काशी विश्‍वनाथ मंदिर के बीच सीधा संपर्क बनाने की व्‍यवस्‍था की जा रही है। उन्‍होंने कहा कि यह परियोजना अन्‍य परियोजनाओ के लिए एक आदर्श मॉडल होगी और काशी को विश्‍व पटल पर एक नयी पहचान दिलाएगी।
प्रधानमंत्री 21 फरवरी को लखनऊ में उत्तर प्रदेश निवेशक शिखर सम्‍मेलन का उद्घाटन करेंगे

प्रधानमंत्री श्री नरेन्‍द्र मोदी कल लखनऊ में दो दिवसीय उत्तर प्रदेश निवेशक शिखर सम्‍मेलन 2018 का उद्घाटन करेंगे। श्री राजनाथ सिंह, श्रीमती निर्मला सीतारमण, श्री सुरेश प्रभु, श्रीमती स्‍मृति इरानी, श्री रवि शंकर प्रसाद, डॉ. हर्षवर्धन, श्री वी. के. सिंह, श्री धर्मेन्‍द्र प्रधान इस शिखर सम्‍मेलन में भाग लेंगे और राज्‍य में निवेश आकर्षित करने के लिए आयोजित किए जाने वाले अलग-अलग सत्रों की अध्‍यक्षता करेंगे। जहां एक ओर प्रधानमंत्री 21 फरवरी को शिखर सम्‍मेलन का उद्घाटन करेंगे, वहीं दूसरी ओर राष्‍ट्रपति श्री रामनाथ कोविंद समापन समारोह में उपस्थित रहेंगे। इस सम्‍मेलन का आयोजन उत्तर प्रदेश सरकार द्वारा किया जा रहा है, जिसका उद्देश्‍य इस राज्‍य में उपलब्‍ध निवेश अवसरों और संभावनाओं से निवेशकों को अवगत कराना है। यह सम्‍मेलन एक वैश्विक प्‍लेटफॉर्म उपलब्‍ध करायेगा जहां विभिन्‍न मंत्रीगण, कॉरपोरेट जगत की हस्तियां, वरिष्‍ठ नीति निर्माता, अंतर्राष्‍ट्रीय संस्‍थानों के प्रमुख और विश्‍व भर के शिक्षाविद इस राज्‍य में आर्थिक विकास को नई गति प्रदान करने और आपसी सहयोग को बढ़ावा देने के उद्देश्‍य से एकजुट होंगे। इस आयोजन के लिए सात राष्‍ट्रों यथा फि‍नलैंड, नीदरलैंड, जापान, चेक गण्‍राज्‍य, थाईलैंड, स्‍लोवाकिया और मॉरीशस को ‘कंट्री पार्टनर’ के रूप में चिन्हित किया गया है। इस शिखर सम्‍मेलन के दौरान कई सहमति पत्रों (एमओयू) पर हस्‍ताक्षर किए जाने की आशा है। इस सम्‍मेलन का आयोजन प्रधानमंत्री के उस आह्वान को ध्‍यान में रखकर किया जा रहा है जिसमें उन्‍होंने राज्यों से अपनी संभावनाओं को दर्शाते और निवेशकों को आकर्षित करते हुए अपने चहुंमुखी विकास के लिए सहकारी और प्रतिस्पर्धी संघवाद की भावना के साथ काम करने को कहा है। प्रधानमंत्री ने अपने वादे एवं प्रतिबद्धता को ध्‍यान में रखते हुए इसी वर्ष 4 फरवरी को गुवाहाटी में ‘वैश्विक निवेशक शिखर सम्‍मेलन’ और 18 फरवरी को ‘मैग्‍नेटिक महाराष्‍ट्र’ का उद्घाटन किया।
भूमि अधि‍ग्रहण में उचि‍त मुआवजा एवं पारदर्शि‍ता का अधि‍कार, सुधार तथा पुनर्वास अधि‍नि‍यम, 2013 में संशोधन को मंजूरी

प्रधानमंत्री श्री नरेन्‍द्र मोदी की अध्‍यक्षता में आज केंद्रीय मंत्रि‍मंडल ने भूमि अधि‍ग्रहण में उचि‍त मुआवजा एवं पारदर्शि‍ता का अधि‍कार, सुधार तथा पुनर्वास अधि‍नि‍यम, 2013 में कुछ संशोधनों को मंजूरी दे दी। यह अधि‍नि‍यम पहली जनवरी, 2014 को लागू हुआ। लेकि‍न इसे लागू करने में अनेक कठि‍नाईयां सामने आईं। इन कठि‍नाईयों को दूर करने के लि‍ए अधि‍नि‍यम में कुछ संशोधन कि‍ए गए ताकि प्रभावि‍त परि‍वारों के हि‍तों की रक्षा करने वाले प्रावधानों को और मजबूत बनाया जा सके। इसके अतिरि‍क्‍त महत्‍वपूर्ण राष्‍ट्रीय परि‍योजनाओं के लि‍ए भूमि अधि‍ग्रहण में आने वाली प्रक्रि‍या संबंधी कठि‍नाईयों को दूर करने की आवश्‍यकता है। राज्‍यों, मंत्रालयों तथा हि‍तधारकों से इस अधि‍नि‍यम को लागू करने में आ रही कठि‍नाइयों की जानकारी मि‍ली। राज्‍यों के राजस्‍व मंत्रि‍यों तथा इसे लागू करने वाले महत्‍वपूर्ण मंत्रालयों से चर्चा में अनेक सुझाव आए। प्रस्‍तावि‍त संशोधन कि‍सान कल्‍याण के साथ-साथ देश की रणनीति‍क एवं वि‍कास आवश्‍यकताओं को शीघ्रता से पूरा करने के उद्देश्‍य को पूरा करता है।
प्रधानमंत्री ने राजकोट के अस्पताल में लगी आग में लोगों के मारे जाने पर दुख व्यक्त किया

प्रधानमंत्री श्री नरेन्द्र मोदी ने राजकोट के एक अस्पताल में आग लगने के कारण लोगों के मारे जाने पर गहरा दुख व्यक्त किया है। प्रधानमंत्री ने एक ट्वीट में कहा है, "राजकोट के एक अस्पताल में आग लगने से जान माल के नुकसान से बेहद दुखी हूं। मेरी सांत्वना उन लोगों के साथ हैं जिन्होंने इस दुर्भाग्यपूर्ण त्रासदी में अपने प्रियजनों को खो दिया। घायलों के शीघ्र स्वास्थ्य लाभ की प्रार्थना करता हूं। प्रशासन प्रभावित लोगों को हर संभव सहायता सुनिश्चित कर रहा है।"
प्रधानमंत्री ने ‘स्वस्थ भारत के आठ वर्ष’ का विवरण साझा किया

“जन-जन का स्वस्थ जीवन न्यू इंडिया का दृढ़ संकल्प है” “आने वाले वर्ष उन लोगों के होंगे जिन्होंने स्वास्थ्य सेवा में निवेश किया है” प्रधानमंत्री श्री नरेन्द्र मोदी ने पिछले 8 वर्षों के दौरान भारत में स्वास्थ्य सेवा क्षेत्र को मजबूत करने के लिए किए गए उपायों का विवरण साझा किया है। प्रधानमंत्री ने ट्वीट में कहा: “जन–जन का स्वस्थ जीवन न्यू इंडिया का दृढ़ संकल्प है। आयुष्मान भारत से लेकर जन औषधि केंद्र तक और मेडिकल इन्फ्रास्ट्रक्चर से लेकर मुफ्त टीकाकरण तक देश ने जो राह तय की है, वो आज पूरी दुनिया के लिए एक मिसाल बनी है। #स्वस्थ भारत के 8 वर्ष” “आने वाले वर्ष उन लोगों के होंगे जिन्होंने स्वास्थ्य सेवा में निवेश किया है। हमारी सरकार ने भारत में स्वास्थ्य सेवा क्षेत्र को मजबूत करने के लिए जो काम किया है, उस पर मुझे गर्व है। #स्वस्थ भारत के 8 वर्ष” “स्वास्थ्य देखभाल हमारे प्रमुख फोकस क्षेत्रों में से एक है। पिछले 8 साल स्वास्थ्य बुनियादी ढांचे को बढ़ाने, हर भारतीय के लिए सस्ती और गुणवत्तापूर्ण स्वास्थ्य सेवा सुनिश्चित करने और इस क्षेत्र के साथ प्रौद्योगिकी को एकीकृत करने के बारे में रहे हैं। #स्वस्थ भारत के 8 वर्ष“
संसद के शीतकालीन सत्र 2015 से पहले प्रधानमंत्री का मीडिया को वक्तव्य

नमस्‍ते साथियों! 26 नवंबर, 1949, आज ही के दिन भारत के संविधान को स्‍वीकृति दी गई थी। भारत सरकार ने इसे संविधान दिवस के रूप में हर वर्ष मनाने का निर्णय किया है। देश भर में संविधान के प्रति जागरूकता बढ़े, विद्यार्थियों में भी संविधान के Preamble का पाठ हो और एक सहज अपने स्‍वभाव का हिस्‍सा बने धीरे-धीरे, यह हमारा प्रयास है। यह भी सौभाग्‍य है कि संविधान निर्माण में जिस महापुरुष की अहम भूमिका रही वो बाबा साहेब अम्बेडकर की 125वीं जयंती का यह वर्ष है और इसलिए संयोग भी बहुत ही प्रेरक है और इसी निमित्‍त आपने देखा होगा, यह संसद भवन का परिसर बहुत ही चमक रहा है इन दिनों और मुझे विश्‍वास है कि सत्र के दरमियान भी उत्‍तम विचारों से, उत्‍तम चर्चा से, उत्‍तम नए-नए innovative ideas से भीतर सदन भी उतना ही चमकता रहेगा। कल मेरी सभी दलों के महानुभावों के साथ मुलाकात हुई। बहुत अच्‍छी बातें हुईं, अच्‍छे वातावरण में बातें हुईं और सबका एक स्‍वर से मत रहा था कि सदन उत्‍तम तरीके से चलाया जाए। सदन से बड़ा कोई संवाद का केन्‍द्र नहीं हो सकता है। वाद हो, विवाद हो, संवाद हो यही संसद की आत्‍मा है। बाकी कामों के लिए तो पूरे देश का मैदान available है और मुझे खुशी हुई कि सभी दलों ने वाद-विवाद और संवाद के लिए सकारात्‍मक दृष्‍टिकोण प्रस्‍तुत किया है और मुझे आशा है कि देश संसद के पास जो अपेक्षा कर रहा है, हम सभी सांसद मिलकर के उन अपेक्षाओं को पूर्ण करने में कोई कमी नहीं रखेंगे। आज 26 नवंबर, संविधान का दिवस है। हमारा संविधान It’s a ray of hope, एक आशा की किरण है, पथ दर्शक है। हमारे मार्ग को लगातार प्रकाशित करता रहता है और जब मैं hope कहता हूं तो hope का मेरा मतलब है, H for Harmony, O for Opportunity, P for People’s participation, E for Equality. बधुत-बहुत धन्‍यवाद दोस्‍तों।
प्रधानमंत्री ने सभी के लिए मां ब्रह्मचारिणी के आशीर्वाद की कामना की

प्रधानमंत्री श्री नरेन्द्र मोदी ने नवरात्र के दूसरे दिन सभी भक्तों के लिए मां ब्रह्मचारिणी के आशीर्वाद की कामना की। श्री मोदी ने देवी की स्तुति को भी साझा किया। प्रधानमंत्री ने ट्वीट किया; "आज माता के द्वितीय स्वरूप मां ब्रह्मचारिणी के विशेष पूजन का दिन है। मेरी कामना है कि वे अपने सभी भक्तों को शक्ति, सामर्थ्य और लक्ष्यसिद्धि का आशीर्वाद दें। उनकी यह स्तुति आपके लिए…" एमजी / एएम / जेके
प्रधानमंत्री ने महामहिम पेत्र फियाला को चेक गणराज्य का प्रधानमंत्री नियुक्त होने पर बधाई दी

प्रधानमंत्री श्री नरेन्द्र मोदी ने महामहिम पेत्र फियाला को चेक गणराज्य का प्रधानमंत्री नियुक्त होने पर बधाई दी है। एक ट्वीट में प्रधानमंत्री ने कहा हैः “महामहिम पेत्र फियाला, चेक गणराज्य का प्रधानमंत्री नियुक्त होने पर आपको बधाई। मैं आशा करता हूं कि भारत-चेक रिश्तों को औरआगे बढ़ाने के लिये हम मिलकर काम करेंगे।”